Tversted skole og børnehave lægger lokaler til - fordi man her er langt fremme med fokus på kvalitet og læreplaner. Pædagogerne i den tidligere Hirtshals Kommune har gennem flere år været vant til at arbejde med læreplaner på børneområdet, faktisk flere år før der fra landspolitisk side blev stillet krav om disse. Erfaringerne fra Hirtshals er tidligere blevet samlet i en såkaldt hvidbog til inspiration for hele landet, nu er det statsministerens tur til at lade sig inspirere fra det nordlige Jylland. - Jeg tror, han vil få et godt indtryk af, hvordan den sammenhængende børnepolitik skal ud på det niveau, og han vil opleve, at det handler om gode og bevidste medarbejdere, professionel ledelse og nogle gode fysiske rammer, siger formand for børne- og undervisningsudvalget i Hjørring Ole Albæk (Lokallisten), der selv tidligere stod i spidsen for udviklingsarbejdet på området i den gamle Hirtshals Kommune. De deltagende ministre er foruden statsministeren Bendt Bendtsen, Thor Pedersen, Lars Løkke Rasmussen, Eva Kjer Hansen og Carina Christensen. Det bliver familie- og forbrugerminister Carina Christensen, der skal ordstyrer på mødet, som har ledelse, medarbejderinddragelse og motivation som tema. Der er indbudt organisationer og enkeltpersoner til mødet, hvor der vil komme et oplæg fra særligt sagkyndige og fra regeringen. Også leder af børnehaven i Tversted, Karen Christensen får mulighed for at fortælle ministrene lidt om, hvordan hun og det øvrige personale i Tversted gør i det daglige. -	Det er givende og begejstrende at arbejde på den måde, vi gør, men det er samtidig hele tiden en balancegang, for vi har så engagerede medarbejdere at vi som faggruppe skal passe på hinanden og hele tiden sørge for at få den efteruddannelse, der skal til, siger Karen Christensen, der understreger, at mens kravene til personalet i børneinstitutionerne landet rundt er steget, så er antallet af personale ikke fulgt med. -	Vi bliver nødt til at have hænder nok for at få tid til at fordybe os sammen med børnene og for at have fokus på læreplanerne, der jo gælder både børn og personale, siger hun.

Referat:
Tversted kommer torsdag  på landkortet når hele seks ministre med statsminister Anders Fogh Rasmussen i spidsen holder temamøde om den kommende kvalitetsreform.